Diari Oficial de la Generalitat Valenciana


Sumari del DOGV 4053, del 30-07-2001 (2001/7451)

ORDRE de 16 de juliol de 2001, de la Conselleria de Medi Ambient, de modificació de les mesures cautelars del Pla d'Ordenació dels Recursos Naturals del Montgó.
----------------------------------------------------------------------------------------------------------------------------------------------------------------

### Dades del document

Número de DOGV
:   4053

Data del DOGV
:   30-07-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/7451


Data del document
:   16-07-2001

Organisme emissor
:   Conselleria de Medi Ambient

Tipus de document
:   Ordre

Anàlisi jurídica

 Descriptors 

:   * Xàbia
    * Dénia
    * reserva natural
    * programa d'actuació

ORDRE de 16 de juliol de 2001, de la Conselleria de Medi Ambient, de modificació de les mesures cautelars del Pla d'Ordenació dels Recursos Naturals del Montgó. [2001/7451]
  
La Conselleria de Medi Ambient va acordar iniciar el procediment d'elaboració i aprovació del Pla d'Ordenació dels Recursos Naturals del Montgó mitjançant l'Ordre de 10 d'octubre de 2000.
  
D'acord amb el que estableixen els articles 7 i 24 de la Llei 4/89, de 27 de març, de Protecció d'Espais Naturals i de la Flora i Fauna Silvestres, i en l'article 28 de la Llei 11/94, de 27 de desembre, de la Generalitat Valenciana, d'Espais Naturals Protegits de la Comunitat Valenciana, va establir-se un règim de protecció preventiva mitjançant l'adopció de mesures cautelars durant el procés d'elaboració del pla d'ordenació dels recursos naturals, a l'objecte d'impedir la realització d'actes que suposaren una transformació sensible de la realitat i que dificultaren o s'oposaren a la consecució dels objectius del pla.
  
D'igual forma, el Consell del Govern Valencià, mitjançant acord de 24 d'octubre de 2000, va determinar la forma d'aplicació de les mesures cautelars en l'àmbit comprés pel Pla d'Ordenació dels Recursos Naturals del Montgó durant la seua tramitació.
  
Una vegada elaborat el document del pla d'ordenació dels recursos naturals, i després d'haver-se completat la fase de concertació amb les administracions i agents socials implicats pel mateix, la Conselleria de Medi Ambient sotmetrà a informació pública el document d'ordenació.
  
La concreció i el grau de detall de l'ordenació proposada en l'actualitat, davant la situació d'indefinició existent en el moment de l'ordre d'inici del procés, exigeixen una adequació del règim de protecció preventiva establert en les mesures cautelars, a fi d'adaptar-lo a les circumstàncies presents amb idèntic objecte: impedir la realització d'actes que suposaren una transformació sensible de la realitat i que dificulten o s'oposen a la consecució dels objectius del pla.
  
Per tot això, i en exercici de les competències i atribucions conferides per la Constitució, l'Estatut d'Autonomia i el conjunt de la legislació ambiental estatal i autonòmica que és d'aplicació al cas, procedeix modificar el règim de protecció preventiva de les mesures cautelars ordenades aplicar per l'Ordre de 10 d'octubre de 2000, de la Conselleria de Medi Ambient, i a tal efecte
  
ORDENE
  
Article 1
  
Als efectes d'allò que es disposa en l'article 2 de l'Ordre de 10 d'octubre de 2000, de la Conselleria de Medi Ambient, no es consideraran actes que suposen una transformació de la realitat física i biològica que pogueren arribar a fer impossible la consecució del Pla d'Ordenació dels Recursos Naturals del Montgó, les actuacions en els sòls urbans i urbanitzables urbanitzats, ni les vinculades al cultiu que siguen adequades al projecte de Pla d'Ordenació dels Recursos Naturals del Montgó que se sotmet al tràmit d'informació pública.
  
Article 2
  
1. Als efectes del que estableix l'article 2 de l'Ordre de 10 d'octubre de 2000, de la Conselleria de Medi Ambient, no podrà atorgar-se cap autorització, llicència o concessió per part de les administracions públiques, que habilite per a la realització d'actes de transformació de la realitat física i biològica en els sòls de l'àmbit del pla la classificació urbanística dels quals siga sòl urbanitzable o no urbanitzable, sense que hi existisca, amb caràcter previ, informe favorable de la Conselleria de Medi Ambient. Aquest informe serà de caràcter preceptiu i vinculant, i haurà de ser emés per l'administració actuant en el termini màxim de 90 dies.
  
2. Les mesures cautelars contingudes en els paràgrafs anteriors podran ser complementades, a proposta de la Conselleria de Medi Ambient, amb d'altres mesures de caràcter particular, en el cas que aquestes es consideren imprescindibles per a salvaguardar la consecució dels objectius fixats en Pla d'Ordenació dels Recursos Naturals.
  
DISPOSICIÓ FINAL
  
La present ordre vigirà l'endemà de la publicació en el Diari Oficial de la Generalitat Valenciana.
  
València, 16 de juliol de 2001
  
El conseller de Medi Ambient,
  
FERNANDO MODREGO CABALLERO